டில்லியின் புறநகர் பகுதி, அங்கு விக்ரம், ப்ரதீப் மற்றும் டிட்லி தங்கள் தந்தையுடன் வசித்து வருகிறார்கள். டிட்லியின் அண்ணன்கள் இருவரும் பெட்ரோல் பங்க், செக்யூரிட்டி வேலைகளை பகுதி நேரமாகவும் திருட்டு, திருட்டு நிமித்தமான கொலைகளை முழு நேரமாகவும் செய்பவர்கள். சில நேரம் காக்கிகள் சொல்லும் வேலைகளும் இதில் அடக்கம். டிட்லிக்கு சொந்தமாக தொழில் துவங்கி அண்ணன்கள் போல் அல்லாமல் நல்ல வாழ்க்கை வாழ ஆசை. அதற்கு தேவையான பணத்தை வீட்டிலிருந்தே திருடி அகப்பட்டுக் கொள்கிறான். இவனுக்கு பொறுப்பு வர வேண்டும் என உடனடி திருமணத்துக்கு ஏற்பாடு செய்து நீலுவை திருமணம் செய்து வைக்கிறார்கள் அண்ணன்கள். நீலுவுக்கு தன் காதலனுடன் வாழ ஆசை. காதலனைச் சந்திக்க செல்லும் நீலுவை தடுத்து, ’நான் அவனுடன் உன்னைச் சேர்த்து வைக்கிறேன். ஆனால், நீ எனக்கு பணம் கொடு’ எனக் கேட்கிறான் டிட்லி. இது படத்தின் கதை அல்ல வெறும் களம்தான். படத்தில் கதை என்று எதுவும் இல்லை, வெறும் நிகழ்வுகள்தான். ஆனால் அதை அத்தனை அழுத்தமாக கூறியதன் விளைவுதான், 'டிட்லி' தவறவிடக்கூடாத படங்களின் பட்டியலில் இணைந்திருக்கிறது.